DA Den Europæiske Unions Tidende CE 78/179

(2004/C 78 E/0186)

SKRIFTLIG FORESPØRGSEL P-2855/03

af Christopher Huhne (ELDR) til Kommissionen

(18. september 2003)

Om: Direktivet om biocidholdige produkter

Har Kommissionen med sit forslag om og godkendelse af direktiv 98/8/EF (1) om biocidholdige produkter haft til hensigt at forbyde fremstillingen af naturprodukter, som for eksempel måtter fremstillet af bygstrå, der i mange år har været anvendt til at forhindre algedannelse i havebassiner? Har de britiske sundheds- og sikkerhedsmyndigheder (UK Health and Safety Executive) ifølge Kommissionen ret, når de fortolker direktivet således, at bygstrå nødvendigvis er omfattet af direktivet, og at dets aktive ingredienser derfor skal underkastes en gennemgribende analyse, inden det igen kan markedsføres?

Er Kommissionen klar over, at talrige — om ikke alle — vandværker anvender bygstrå for at forhindre dannelsen af blå og grønne alger, som kan være giftige? Hvilke alternativer foreslår Kommissionen til begrænsning af udbredelsen af giftige alger, hvis ovennævnte produkt ikke længere markedsføres? Ved Kommissionen, at de kemiske opløsningsstoffer, der anvendes til begrænsning af algedannelse, har visse bivirkninger? Vil Kommissionen i lyset af ovennævnte problemstilling foreslå eventuelle ændringsforslag til eller fritagelser fra direktivet?

Svar afgivet på Kommissionens vegne af Margot Wallström

(14. oktober 2003)

Kommissionen vil gerne gøre det ærede medlem opmærksom på, at hensigten med direktiv 98/8/EF af 16. februar 1998 om markedsføring af biocidholdige produkter, som foreslået af Kommissionen og vedtaget af Europa-Parlamentet og Rådet, er, at menneskets sundhed og miljøet beskyttes effektivt mod utilsigtede negative virkninger af biocidholdige produkter ved at sikre, at der kun markedsføres produkter, som er tilstrækkeligt effektive og uden uacceptable virkninger på målgrupper, mennesker, dyr eller miljø.

I forbindelse med direktiv 98/8/EF blev det specifikke spørgsmål vedrørende behandlingen af bygstrå rejst for Kommissionen af det pågældende firma. Kommissionen undersøger i øjeblikket sagen i tæt samarbejde med medlemsstaternes kompetente myndigheder.

Der står en række vanskelige tekniske og juridiske spørgsmål på spil. Definitionen på »biocidholdigt produkt« og »aktivt stof« i direktiv 98/8/EF, som vedtaget af Europa-Parlamentet og Rådet, udelukker ikke, at naturlige produkter og materialer er omfattet af direktivet i det omfang, at den virkning, de har på skadelige organismer, er af kemisk eller biologisk art. Det er ikke muligt at drage en konklusion på baggrund af de nuværende oplysninger, og sagen må derfor undersøges nærmere, før der tages endelig stilling, også for at undgå uønskede virkninger på organismer uden for målgruppen.

Der er anmeldt en lang række andre aktive stoffer i henhold til Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter (2), som kan anvendes til algebekæmpelse. På linje med bestemmelserne i artikel 16, stk. 2, i direktivet vil disse blive undersøgt nøje for at klarlægge, hvilken risiko de udgør for menneskets sundhed og miljøet som led i programmet for vurdering af eksisterende aktive stoffer. Kun stoffer med en acceptabel risiko (herunder også for bivirkninger på organismer uden for målgruppen) vil blive tilladt i biocidholdige produkter til algebekæmpelse.

(1) EFT L 123 af 24.4.1998, s. 1.

(2) EFT L 228 af 8.9.2000.